Spoštovani!

Seznanjamo Vas z možnostmi, ki jih v sklopu svojih dejavnosti nudi Stanovanjski sklad Republike Slovenije, javni sklad. V nadaljevanju Vam predstavljamo dve, trenutno najbolj aktualni dejavnosti, s katerima želimo izboljšati informiranost državljanov o delovanju Sklada:

1. subvencioniranje prvega reševanja stanovanjskega vprašanja mladih družin 

Namen javnega poziva Stanovanjskega sklada Republike Slovenije, javnega sklada je dodelitev letnih subvencij upravičenim prosilcem – mladim družinam kot spodbuda za prvo reševanje stanovanjskega vprašanja z nakupom, gradnjo, rekonstrukcijo ali spremembo namembnosti za bivanje v primernih nepremičninah in subvencioniranje najemnin mladim družinam, ki najemajo stanovanja na trgu. Subvencija je znesek, ki vsako leto pripada članu mlade družine kot spodbuda za prvo reševanje stanovanjskega vprašanja. Višina subvencije za leto 2009 znaša 300 EUR na člana mlade družine.

Prosilci, ki bodo po pozivu 2009 vlogo prvič oddali, morajo izpolnjevati vse tri spodaj navedene kriterije za upravičenost do subvencij in sicer.

a) Kriterij mlade družine

Mlada družina je življenjska skupnost obeh ali enega izmed staršev z enim ali več otroki, pri čemer vsaj en otrok v koledarskem letu javnega poziva Sklada še ni šoloobvezen. Za otroka, ki še ni šoloobvezen, se za dodelitev subvencij za leto 2009 šteje otrok, rojen vključno od 01.01.2004 do vključno zadnjega dne za oddajo vlog po tem javnem pozivu, to je 23.05.2009.

b) Kriterij namembnosti - Prvo reševanje stanovanjskega vprašanja mlade družine z nakupom, gradnjo, rekonstrukcijo ali spremembo namembnosti za bivanje v primernih nepremičninah in subvencioniranje najemnin mladim družinam, ki najemajo stanovanja na trgu. Pogodba o nakupu nepremičnine oziroma gradbeno dovoljenje mora biti izdano in pravnomočno po 1.3. 2006.

c) Subvencija pripada mladi družini, katere neto dohodki za predpreteklo koledarsko leto, to je 2007 ne presegajo v spodnji tabeli navedenih odstotkov od povprečne neto plače, ki je v Republiki Sloveniji v letu 2007 znašala 10.014,00 EUR: 

	1.
	2-članska


	250 %
	25.035,00 EUR

	2.
	3-članska


	315 %
	31,544,10 EUR

	3.
	4-članska


	370 %
	37.051,80 EUR

	4.
	5-članska


	425 %
	42.559,50 EUR

	5.
	6-članska


	470 %
	47.065,80 EUR


Vso dokumentacijo lahko zainteresirani prosilci najdejo tudi na spletni strani Stanovanjskega sklada RS z naslovom www.stanovanjskisklad-rs.si ali ssrs.si pod rubriko subvencije, kjer si lahko vlogo tudi natisnejo. 

Izpolnjeno vlogo morajo prosilci oddati najkasneje do 23. maja 2009 s priporočeno pošto.

2. velika ponudba nakupa stanovanj na različnih lokacijah z možnostjo ugodnega kreditiranja nakupa  

Stanovanjski sklad Republike Slovenije, javni sklad ima iz razpisov 2007 in 2008 prosta stanovanja, ki v rednem razpisnem roku niso bila prodana, in sicer na lokacijah Postojna, Maribor, Kranj, Jesenice, Ajdovščina, Vipava, Rače pri Mariboru, Pivka in Šmarje pri Jelšah. Sklad za nakup prostih tržnih stanovanj iz razpisov 2007 in 2008 nudi možnost zelo ugodnega kreditiranja z dolgoročnim stanovanjskim posojilom pod pogoji javnega poziva za dolgoročna stanovanjska posojila. Izbrani kupec, ki se bo odločil za najem posojila po pozivu Sklada, bo lahko izbiral med: 

       fiksno (nespremenljivo) obrestno mero v višini 5% ali 

       spremenljivo obrestno mero v višini 6m EURIBOR + 1,1%. 

Posojilo bo odobreno izbranim kupcem stanovanj v zaprošeni višini, vendar največ v višini 80% pogodbene cene stanovanja. Najdaljša možna odplačilna doba posojila je 15 let. Posojilo se vrača v mesečnih anuitetah z direktno obremenitvijo plače oziroma pokojnine.

Podrobnosti o posameznih prostih stanovanjih in pogojih za njihov nakup ter možnosti najema ugodnega stanovanjskega kredita si lahko zainteresirani kupci ogledajo na spletni strani Sklada www.stanovanjskisklad-rs.si ali www.ssrs.si pod rubriko Stanovanja/Tržna stanovanja.

V želji, da smo vam uspeli približati svoje dejavnosti in tudi na ta način pripomogli k izboljšanju prepoznavnosti možnosti, ki jih Sklad glede reševanja stanovanjskega vprašanja nudi, se vam za sodelovanje zahvaljujemo in vas lepo pozdravljamo!

Stanovanjski sklad Republike Slovenije,

javni sklad 

